[VECĀKU PIENĀKUMI UN TIESĪBAS](https://www.priekulesnovads.lv/vecaku-tiesibas-un-pienakumi)

**Vecāka pienākumi**

* Vecāku pienākums ir rūpēties par bērnu, viņa mantu un pārstāvēt bērnu viņa personiskajās un mantiskajās attiecībās.
* Vecāku pienākums ir sagatavot bērnu patstāvīgai dzīvei sabiedrībā, pēc iespējas respektējot viņa individualitāti, ievērojot spējas un tieksmes.
* Vecāki ir bērna dabiskie aizbildņi (likumiskie pārstāvji). Viņu pienākums ir aizstāvēt bērna tiesības un ar likumu aizsargātās intereses.
* Rūpes par bērnu nozīmē viņa aprūpi, uzraudzību un tiesības noteikt viņa dzīvesvietu.
* Bērna aprūpe nozīmē viņa uzturēšanu, t.i., ēdiena, apģērba, mājokļa un veselības aprūpes nodrošināšanu, bērna kopšanu un viņa izglītošanu un audzināšanu (garīgās un fiziskās attīstības nodrošināšana, pēc iespējas ievērojot viņa individualitāti, spējas un intereses un sagatavojot bērnu patstāvīgai dzīvei).
* Rūpes par bērna mantu nozīmē gādību par bērna mantas uzturēšanu un izmantošanu tās saglabāšanai un vairošanai.
* Vecākam vai personai, kuras aprūpē vai uzraudzībā bērns ir nodots, ir pienākums neatstāt bērnu līdz 7 gadu vecumam bez pieaugušā vai vismaz 13 gadus vecas personas klātbūtnes.
* Vecākiem ir pienākums sadarboties ar sociālo dienestu un izmantot piedāvātās ģimenes atbalsta un palīdzības programmas, ja ir konstatēta vardarbība vai citi bērnu tiesību pārkāpumi bērna aprūpē.

*Bērnu tiesību aizsardzības likums 24.pants*

* Vecāku pienākums ir samērā ar viņu spējām un mantas stāvokli uzturēt bērnu. Šis pienākums gulstas uz tēvu un māti līdz laikam, kad bērns pats var sevi apgādāt.

*Civillikums 179.pants*

* Vecākiem (personām, kas realizē aizgādību) ir pienākums:
  + savu spēju un materiālo iespēju robežās nodrošināt ģimenē bērna izglītošanai, veselībai, attīstībai un sadzīvei nepieciešamos apstākļus;
  + sadarboties ar izglītības iestādi, kurā mācās bērns, tai skaitā ar pedagogiem un citām izglītības procesa īstenošanā iesaistītajām personām, kā arī bērna izglītības nodrošināšanas jautājumos — ar pašvaldību, ievērot izglītības iestādes iekšējās kārtības noteikumus, vispārējās uzvedības un ētikas normas;
  + ievērot bērnu, pedagogu un citu personu likumiskās tiesības un intereses;
  + informēt izglītības iestādes vadītāju par bērna veselības stāvokli un jebkādiem citiem apstākļiem, kas var ietekmēt izglītības programmas apguvi un tajā iesaistītās personas.
* Vecāki (personas, kas realizē aizgādību) ir atbildīgi par to, lai bērns iegūtu obligāto izglītību, par sadarbību ar izglītības iestādi, tās pedagogiem un citām izglītības procesa īstenošanā iesaistītajām personām, ar pašvaldību bērna izglītības nodrošināšanas jautājumos, kā arī par savlaicīgas informācijas sniegšanu par bērna veselības stāvokli un jebkādiem citiem apstākļiem, kas var ietekmēt izglītības programmas apguvi un tajā iesaistītās personas.
* Vecāku (personu, kas realizē aizgādību) pienākums ir savu materiālo iespēju robežās nodrošināt sava bērna izglītošanai nepieciešamos šā likuma [1.](https://likumi.lv/ta/id/50759#p1) panta 12.5 punkta "n" apakšpunktā minētos individuālos mācību piederumus,( individuālie mācību piederumi (izglītojamo personiskās lietošanas priekšmeti un materiāli, kuri tiek izmantoti kā mācību līdzekļi vai saistībā ar mācību iespēju nodrošināšanu: kancelejas piederumi, apģērbs un apavi, atsevišķu mācību priekšmetu (sports, mājturība un tehnoloģijas u. c.) obligātā satura apguvei nepieciešamais specifiskais apģērbs, apavi un higiēnas piederumi, materiāli, kurus izmantojot mācību procesā skolēns rada priekšmetu vai produktu savām vajadzībām)).

*Izglītības likums 1.pants,58.pants*

**Vecāka tiesības**

* Vecākam ir tiesības realizēt aizgādību pār bērnu, tiesības pārstāvēt bērnu viņa personiskajās un mantiskajās attiecībās, būt par bērna likumisko aizbildni.
* Vecākam ir tiesības noteikt bērnam dzīvesvietu.
* Vecākam ir tiesības uzturēt personiskas attiecības un tiešus kontaktus ar bērnu.
* Vecākam ir tiesības saņemt ziņas par bērnu, it īpaši ziņas par bērna attīstību, veselību, sekmēm mācībās, interesēm un sadzīves apstākļiem.
* Vecākam ir tiesības izvēlēties izglītības iestādi, kurā bērns iegūst izglītību un īstenot normatīvajos aktos noteiktās tiesības bērna izglītošanas nodrošināšanā.
* Vecākiem ir tiesības griezties bāriņtiesā, ja bērni neklausa vai nepakļaujas vecāku audzināšanai.
* Katram vecākam ir tiesības uzturēt personiskas attiecības un tiešus kontaktus ar bērnu, arī tad, ja bērns ir šķirts no ģimenes vai nedzīvo kopā ar vienu no vecākiem vai abiem vecākiem. Tam vecākam, kurš nedzīvo kopā ar bērnu, ir tiesības saņemt ziņas par viņu, it īpaši ziņas par viņa attīstību, veselību, sekmēm mācībās, interesēm un sadzīves apstākļiem.
* Vecākiem ir tiesības ierobežot bērna brīvības, t.i. bērna tiesības uz privāto dzīvi, biedrošanās un vārda brīvību atkarībā no bērna brieduma pakāpes, lai nodrošinātu bērna attīstību un aizsargātu viņa veselību un dzīvību, aizsargātu sabiedrisko kārtību, iedzīvotāju tikumību un veselību; aizsargātu citu personu tiesības un brīvības.

*Civillikums 177.-205.panti*